Inenting: 'Byna onmoontlik' om personeel te dwing | Netwerk24
Deur Anena Burger en Cheréne Pienaar 22 Junie 2021 06:20
Hoewel skoolhoofde hul personeel kan aanmoedig om hulle te laat inent wanneer die proses vandeesweek begin, sal dit "bykans onmoontlik" wees om hulle te dwing.
Du Toit Neethling, waarnemende hoof van die Hoërskool Sentraal in Bloemfontein, sê daar is onderwysers wat hulle veral weens mediese redes nie gaan laat inent nie.
Onderwysers van Upington sal na verwagting by die dr. Harry Surtie-hospitaal ingeënt word.
Onderwysers wat nie die entstof wil kry nie, sal geensins toegang tot die skool geweier word nie.
"Die onderwysers wat nie gaan (vir die inenting) nie, het mediese reëlings. Dit is min dat 'n ou net weier. Dis onderliggende siektes wat 'n rol speel."
Hy sê die onderwysdepartement is baie deeglik in sy logistieke proses oor die inenting van skoolpersoneel.
Hy meen feitlik al die skole se personeel kan hulle Donderdag by die Universitas-hospitaal laat inent.
Dit skep wel 'n uitdaging rondom onderrig, maar hulle kon 'n werkbare oplossing vind.
Jaco Deacon, adjunkhoof van die Federasie van Beheerliggame van Suid-Afrikaanse Skole, sê in die Vrystaat sal onderwysers en ander personeel by die skool self óf by 'n inentingspunt ingeënt word.
In die Noord-Kaap sal die reëlings oor waar en wanneer onderwysers die entstof kan ontvang eers Dinsdag om 12:00 bekend gemaak word, sê Geoffrey van der Merwe, woordvoerder van die Noord-Kaapse onderwysdepartement.
Sover vasgestel kon word, het sommige onderwysers in Upington reeds 'n rooster ontvang met die datum, tyd en plek waar hulle ingeënt sal word.
'n Onderwyser van Upington wat anoniem wil bly, sê volgens die rooster sal hulle by die dr. Harry Surtie-hospitaal of by die Mediclinic Upington ingeënt word.
Hoewel baie onderwysers in dié provinsie gesê het hulle is nog onseker oor die entstof, sal daar wel 'n beduidende getal onderwysers van Woensdag af daarvoor aantree.
Elmanda Fourie, 'n arbeidsterapeut van Upington, sê sy het die entstof sowat twee weke gelede ontvang omdat sy by die Raad vir Gesondheidsberoepe van Suid-Afrika geregistreer is.
"Ek was vir 'n dag grieperig, maar daarna oukei."
Sy sê sy respekteer onderwysers se besluit om nie ingeënt te word nie, aangesien dit hul eie keuse moet wees.
Sy sou egter dan wou sien dat persone wat nie tans kan registreer nie, maar 'n hoërisikogeval is, in die plek van gesondheidswerkers of onderwysers wat kies om nie die entstof te neem nie, in aanmerking daarvoor kom.